Szászvár Nagyközség Önkormányzat Képviselő-testületének
13/2014. (XII. 3.) rendelete
a helyi adókról



Szászvár Nagyközség Önkormányzatának Képviselő-testülete Magyarország Alaptörvénye 32. cikk (1) bekezdés h) pontjában meghatározott, eredeti jogalkotói hatáskörében eljárva, a helyi adókról szóló 1990. évi C. törvény (a továbbiakban: Htv.) 1. § (1) bekezdésében kapott felhatalmazása alapján, a helyi adókról az alábbi rendeletet alkotja: 




ELSŐ RÉSZ
Általános rendelkezések


A rendelet hatálya
1. §

A rendelet hatálya kiterjed Szászvár Nagyközség Önkormányzatának illetékességi területére.

2. §
Az Önkormányzat a Htv. felhatalmazása alapján, azzal összhangban illetékességi területén a következő helyi adókat vezeti be:
a) iparűzési adót a vállalkozási tevékenységet gyakorló vállalkozókra, valamint
b) idegenforgalmi adót a nem állandó lakosként való tartózkodás egyes eseteire, továbbá
c) kommunális adót bizonyos ingatlanokra.



MÁSODIK RÉSZ

Az egyes adókra vonatkozó különös rendelkezések

I. fejezet

HELYI IPARŰZÉSI ADÓ


Az adókötelezettség, az adó alanya
						3. §

Adóköteles a Htv. 35-36. §-ban meghatározott vállalkozási tevékenység.

Az állandó és ideiglenes jelleggel végzett iparűzési tevékenység
4. §

Állandó, illetve ideiglenes jellegű az iparűzési tevékenység, ha az a Htv.-ben ekként meghatározottaknak megfelel.

Az adókötelezettség keletkezése és megszűnése
5. §

Az adókötelezettség a Htv. 38. §-ban foglaltak szerint keletkezik, illetve szűnik meg.


Az adó alapja
6. §

(1) Az adó alapja a Htv. 39. §-ában meghatározott árbevétel.

(2) Állandó jellegű iparűzési tevékenység esetén az adó alapjának egyszerűsített meghatározása a Htv. 39/A .§ - 39/B. §-ában foglaltak szerint történik.


Az adó mértéke
						7. §

(1) Állandó jelleggel végzett iparűzési tevékenység esetében az adó évi mértéke az adóalap 1%-a. 

(2) Ideiglenes jelleggel végzett iparűzési tevékenység esetén az adó mértéke a Htv. 37. § (2) bekezdés szerinti tevékenység-végzés után naptári naponként 1000 Ft.



II. fejezet

KOMMUNÁLIS JELLEGŰ ADÓK


1. Idegenforgalmi adó


Az adókötelezettség, az adó alanya
8. §

Adókötelezettség terheli azt a magánszemélyt, aki nem állandó lakosként az önkormányzat illetékességi területén legalább egy éjszakát eltölt.

Az adómentesség
						9. §

(1) Mentes az adóalany a 8. § szerinti adókötelezettség alól a Htv. 31. §-ban meghatározottak szerint.

Az adó alapja
10. §

Az adó alapja a megkezdett vendégéjszakák száma.

Az adó mértéke
11. §

Az adó mértéke személyenként és vendégéjszakánként 200 Ft.


Adónyilvántartás
12. §

(1) Az adó beszedésére kötelezett befizetési kötelezettsége teljesítésének ellenőrizhetősége érdekében a nála elszállásolt vendégekről nyilvántartást köteles vezetni.
(2) A nyilvántartásnak (vendégkönyv) tartalmaznia kell:
1. a szálláshely megnevezését és címét,
2. a vendég személyazonosító adatait, azaz:
1. a vendég vezeték- és utóneve, 
2. születési hely, születési idő,
3. a külföldi vendég állampolgársága, illetve hontalan státusza,
4. lakcíme, személyi igazolvány száma, külföldi, illetve hontalan vendég esetén útlevelének száma, a vízum vagy a tartózkodási engedély száma.
3. A vendég szálláson való tartózkodásának kezdő- és befejező időpontját.
 (3) A vendégről vezetett nyilvántartást úgy kell összeállítani, illetve vezetni, hogy
a) az adó alapjának, az adó összegének, a mentességek igénybevételének ellenőrzésére alkalmas legyen,
b) folyamatosan, kihagyás nélkül tartalmazza az idegenforgalmi adó, valamint a mentességek megállapítását megalapozó dokumentumok, bizonylatok hivatkozásait, így:
- az életkor igazolására a személyi igazolvány, útlevél, tartózkodási engedély számát,
- tanulói, hallgatói jogviszony igazolására a diákigazolvány számát,
- munkavégzési célú tartózkodás esetén a munkáltató megnevezését, pontos székhelyének, telephelyének címét.
(4) A nyilvántartást az egyes bevallási időszakok végén le kell zárni, s meg kell állapítani a fizetendő adót.


2. Magánszemélyek kommunális adója


Az adókötelezettség
13. §

Adókötelezettség terheli az önkormányzat illetékességi területén magánszemély tulajdonában lévő építményt (lakás, nem lakás céljára szolgáló épület), a nem magánszemély tulajdonában álló lakásbérlet jogával rendelkezőt, továbbá a beépítetlen belterületi földrészlet (telek) tulajdonosát.

Az adó alanya
14. §

(1) Az adó alanya(i) az(ok) a magánszemély(ek), aki(k) naptári év első napján
a) az építmény, telek tulajdonosa(i), a tulajdoni hányad arányában;
b) vagyoni értékű jog gyakorlására jogosult(ak), amennyiben az adóköteles építményt,
telket az ingatlan-nyilvántartásba bejegyzett vagyoni értékű jog terheli;

(2) A bevallásban a résztulajdonos által tett nyilatkozat alapján, az (1) bekezdésben foglaltaktól el lehet térni.

Az adókötelezettség keletkezése, megszűnése
15. §
 
(1) Az adókötelezettség keletkezése
a) építménytulajdon esetén a használatbavételi, illetve fennmaradási engedély kiadását követő év első napján;
b) az engedély nélkül épült, vagy anélkül használatba vett építmény esetén a tényleges használatbavételt követő év első napján;
c) vagyoni értékű jog megszerzése esetén a jog megszerzését követő év első napján;
d) a nem magánszemély tulajdonában lévő lakás lakásbérleti joga esetén a lakásbérleti jogviszony létrejöttét követő év első napján.

(2) Az adókötelezettség megszűnik
a) az építmény  elidegenítése esetén a tárgyév utolsó napján;
c) a nem magánszemély tulajdonában lévő lakásbérleti jogviszonya megszűnése évének utolsó napján, illetőleg a lakásbérleti jogviszonynak az év első felében történő megszűnése esetén a félév utolsó napján,
d) építési tilalomnak az év első felében történt kihirdetése esetén a félév utolsó napján.

(3) Az építmény használatának szünetelése az adókötelezettséget nem érinti.

Az adó mértéke
16. §

Az adó mértéke adótárgyanként 10.000 Ft/év.

Bevallás, az adó megfizetése
17. §

(1) Az adófizetésre kötelezett az adókötelezettség keletkezéséről (változásáról) az azt követő 15 napon belül köteles az adóhatósághoz bevallást benyújtani.

(2) Az (1) bekezdésben előírt adóbevallási kötelezettség teljesítését követően mindaddig nem kell újabb bevallást benyújtani, amíg az adókötelezettséget érintő változás nem következik be.

(3) Az adózó a magánszemély kommunális adóját két egyenlő részletben, az adóév március 15-ig, illetve szeptember 15-ig fizetheti meg adópótlék-mentesen. A bevallás évében az első félévi befizetés határideje május 15. 

Adómentesség
18. §

(1) Mentes az adófizetési kötelezettség alól: 
a) a beépítetlen lakótelek;
b) a település közigazgatási területén található mezőgazdasági rendeltetésű földrészlet;
c) külterületi beépítetlen telek.


Az adóelőleg megállapítása és az adó megfizetése
						19. §

Az adóelőleg megállapítására és az adó megfizetésére a Htv. rendelkezései irányadók.

Egyéb rendelkezések
20. §

A jogszabályban előírt bizonylatok, nyilvántartások hiánya, vagy nem jogszabályban meghatározott módon való kezelése, valamint az adóbevallás elmulasztása, késedelmes teljesítése, valótlan adatok szolgáltatása, az adóeltitkolás, a megállapított és beszedett adók esedékesség utáni késedelmes megfizetése az adózás rendjéről szóló 2003. évi XCII. törvényben meghatározott hátrányos jogkövetkezményekkel jár (mulasztási bírság, adóbírság, késedelmi pótlék).



HARMADIK RÉSZ

Záró rendelkezések
21. §

(1) Az e rendeletben nem szabályozott kérdésekben a helyi adókról szóló többször módosított 1990. évi C. törvény és az adózás rendjéről szóló 2003. évi XCII. törvény hatályos rendelkezéseit, valamint a helyi adókat érintő hatályos törvények rendelkezéseit kell alkalmazni.
(2) A helyi adóval és az önkormányzat költségvetése javára más jogszabályban megállapított minden adóval kapcsolatos eljárásban a közigazgatási eljárás és szolgáltatás általános szabályairól szóló 2004. évi CXL. törvény rendelkezéseit az adózás rendjéről szóló többször módosított 2003. évi XCII. törvényben foglalt eltérésekkel kell alkalmazni.

Értelmező rendelkezések
						22. §

(1) E rendelet alkalmazásában
1. adóév: az a naptári év, amelyben az adókötelezettség fennáll;
2. hozzátartozó: a Polgári Törvénykönyvről szóló 2013. évi V. törvény  8:1. § [Értelmező rendelkezések] (1)  2. pontjában hozzátartozóként megjelölt személy;
3. közeli hozzátartozó: a Polgári Törvénykönyvről szóló 2013. évi V. törvény  8:1. § [Értelmező rendelkezések] (1) 1. pontjában közeli hozzátartozóként megjelölt személy;
4. vasút: Szászvár települést érintő vasúti vonal.
5. szántóföldi mezőgazdasági tevékenység: az egy hrsz. alatt legalább 10 m széles   
            utcafrontú, közútról megközelíthető ingatlanon végzett kertészeti (virág, 	zöldségfélék), növénytermesztési (kalászosok, kukorica, burgonya, szőlő-gyümölcsös, 	fűszernövény, takarmánynövény) tevékenység

(2) Minden további fogalom meghatározásában a Htv. értelmező rendelkezéseit kell figyelembe
venni.

Hatályba léptető rendelkezések
						23. §

(1) Ez a rendelet 2015. január 1. napján lép hatályba.

(2) A rendelet szabályait a hatálybalépését követően keletkezett ügyekben kell alkalmazni.

(3) A rendelet hatályba lépésével egyidejűleg hatályát veszti
a) Szászvár Nagyközség Önkormányzat képviselő-testületének 12/1996. (XII.30.) számú, a helyi idegenforgalmi adóról szóló rendelete, valamint az ezt módosító 19/2004. (XII. 31.) rendelete;
b) Szászvár Nagyközség Önkormányzat képviselő-testületének a magánszemélyek kommunális adójáról szóló 10/2011. (XII.30.) számú rendelete;
c) Szászvár Nagyközség Önkormányzat képviselő-testületének a helyi iparűzési adóról szóló 11/1998. (XII.30.) számú önkormányzati rendelete és annak 11/2000. (XII.31.) és 16/2007. (XII.31.) számú módosító rendeletei.  

Szászvár, 2014. december 2.



Dunai Péter					dr. Szalontai András 
polgármester					jegyző




Záradék:
A rendelet kihirdetve helyben szokásos módon:
Szászvár, 2014. december „3”.

dr. Szalontai András
jegyző

Szászvár Nagyközség Önkormányzat

